google/wiki40b huggingface dataset:
Lietuvos nacionalinio radijo ir televizijos vaikų choras

Lietuvos nacionalinio radijo ir televizijos vaikų choras – Lietuvos lygių balsų choras, steigėjas – Lietuvos nacionalinis radijas ir televizija.

Veikla

Lietuvos nacionalinio radijo ir televizijos vaikų choras įkurtas 1979 m. rudenį A. Girdzijausko iniciatyva. Chorą sudaro 5 savarankiškos grupės: pirmokų, antrokų, jaunučių, pagrindinė (koncertinė), jaunimo. Dainuoja 7–30 m. Vilniaus moksleiviai bei studentai – daugiau kaip 250 dainininkų. (2012 m.).
Pagrindinė veikla – koncertai ir įrašai radijo muzikos fondams. Repertuarą sudaro lietuvių ir užsienio klasikų, šiuolaikinių kompozitorių kūriniai, liaudies dainos. Gastroliavo Vokietijoje, Lenkijoje, Latvijoje, Prancūzijoje, Belgijoje, Slovėnijoje, Olandijoje, Vengrijoje, Šveicarijoje, Slovakijoje, Japonijoje, JAV, Kanadoje, Rusijoje. Choras tapo laureatu daugelyje tarptautinių konkursų ir festivalių.
Per keletą metų kolektyvą pirmasis vadovas Arvydas Girdzijauskas išaugino į pavyzdinę choro studiją, kurią lankė iki 200 sostinės mokyklų moksleivių. Pagrindinis choro uždavinys yra turtinti radijo ir televizijos fonoteką naujais ir vertingais kūriniais, koncertuoti. Choro veikla yra plati ir įvairi – rengia viešus koncertus, dalyvauja Dainų šventėse ir konkursuose, naujų kūrinių perklausose, kituose kultūros renginiuose. Kasmet choras surengia daugybę viešų koncertų, į magnetofono juostą įrašo naujų kūrinių. Choras sukaupė didelį ir turiningą repertuarą. 1985 m. respublikinės dainų šventės konkurse pelnė geriausio vaikų choro vardą, o 1987 m. respublikinės moksleivių dainų šventės konkurse – pirmąją vietą. Choras parengtas 1990 m. Lietuvos tautinei dainų šventei Vilniuje, gerai pasirodė tarptautiniame chorų festivalyje Belgijoje ir 1992 m. Vengrijoje (Debrecenas). 1990 m. chorui suteiktas nusipelniusio kolektyvo vardas. Nuo 2010 m. choras vadinasi Vilniaus kultūros centro LRT vaikų choras.
Freestyle Script

Freestyle Script yra rašomas šriftas, jį kūrė pagal Martin Wait i 1981. Freestyle Script suprojektuotas aryškintas šriftas i 1986. Leidėjai apie Freestyle Script yra Adobe, ITC ir Letraset. Tai turi 4 versijos: Regular, Bold, SH Reg Alt, and SB Reg Alt.
Katarma (Irkutskas)

Lietuviai

1949 m. balandžio mėn. į Katarmą ištremta apie 50 šeimų (apie 180 žmonių) iš Lietuvos. Tremtiniai kirto mišką, genėjo, sakino medžius. Vasarą vyresnio amžiaus žmonės ir vaikai dirbo žemės ūkio darbus, prižiūrėjo galvijus. Žiemą vaikai lankė mokyklą, esančią už 8 km, apylinkės centre Baravinske. Po 3 ar 4 metų dauguma tremtinių iš buvo perkelti į Muchino gyvenvietę (Čiunos rajonas). Išliko kapinės, kuriose palaidoti 8 lietuviai.
Bania Luka

Istorija

Bania Luka rašytiniuose šaltiniuose minima nuo 1494 m., tačiau miestas egzistavo dar prieš kelis šimtmečius. Mieste išlikusi senovinė Kastelio pilis. Per karą su turkais 1688 m. austrai miestą buvo užėmę, tačiau vėliau vėl užleido turkams. 1737 m. rugpjūčio 4 d. austrai prie miesto skaudžiai pralaimėjo turkams, o 1878 m. rugpjūčio 14 d. prieš juos laimėjo. 1931 m. iš 18 500 miesto gyventojų apie pusę buvo musulmonai.
Ardonas (miestas)

Istorija

Ardonas įkurtas 1824 m., o miesto statusą gavo 1964 m.
Agulai

Istorija

VII a. armėnų šaltiniuose minimi kaip „agutakaniai“, o VIII–IX a. arabų šaltiniuose aprašomi Kušanderės tarpeklio gyventojai. Etnoninimas kildinamas nuo Agulderso tarpeklio pavadinimo. XIV–XVIII a. pateko į Kazikumucho kunigaikštystę. Nuo XIX a. prijungti prie Rusijos.

Verslai

Agulai verčiasi daugiausia žemdirbyste (kviečiai, rugiai, miežiai, žirniai, kiti ankštiniai, nuo XIX a. – bulvės, česnakai, svogūnai, morkos) ir gyvulininkyste (galvijų, avių, arklių, mulų, asilų auginimas). Namudiniai verslai – odos, vilnos apdirbimas, akmens, medžio raižymas. Dabar lygumų agulai verčiasi vynuogininkyste, sodininkyste, daržininkyste. Kalnuose tebeaudžiami kilimai.

Buitis

Kalnų kaimai kupetiniai-terasiniai arba padrikieji-laiptiški, lygumose – kupetiniai, mišrūs. Aūlai gerai įtvirtinti, su apsauginiais bokštais. Kaimuose namai greta vienas kito, gatvelės siauros, primena laiptines. Būstas akmeninis, stačiakampio plano, 2–3 (kartais 4) aukštų, plokščiu stogu, siaurais langais, vieneriomis durimis. Nuo XIX a. ėmė plisti didesni namai su terasomis, balkonais.
Apranga panaši į kitų Kaukazo tautų, naudojami sidabriniai papuošalai.
Būdingi mėsiški, pieniški, miltiniai patiekalai: chinkaliai, koldūnai, virtiniai, sūris ir kt.

Papročiai

Kaimo bendruomenė sudaro atskirą socialinį-ūkinį vienetą. Išlikę kraujo giminystės nulemti endogaminiai visuomeniniai dariniai – tuchumai. Šeima mažoji, bet iki XX a. pr. dar būta išplėstinių šeimų (15–20 narių). Būdingas vaišingumas, pagarba vyresniesiems.
Išlikęs turtingas folkloras: pasakos, legendos, apeiginės, lyrinės dainos, posakiai, patarlės, raudos. Muzikiniai instrumentai: zurna, būgnas, taras, sazas.
Henrikas Veisenhofas

Biografija

Gimė 1859 m. liepos 26 d. Pakriaunyje. Tėvas dalyvavo 1863 m. sukilime, už tai buvo ištremtas į Sibirą, paskui jį išvažiavo ir visa šeima. 1874 m. šeimai buvo leista grįžti namo, bet jie apsigyveno Varšuvoje. Nuo 1874 m. lankė piešimo pamokas pas Wojciech Gerson. 1880 m. įstojo į Sankt Peterburgo dailės akademiją. 1885 m. baigė mokslus sidabro medaliu. 1889 m. išvyko į Miuncheną, kur mokėsi pas dailininką Alfred Kowalski-Wierusz, 1903-1904 m. gyveno Paryžiuje. Vėliau apsigyveno tėvams priklausiusiame dvare šalia Minsko. Tapė gamtos peizažus, kūrė žmonių portretų grafikas. Priklausė Varšuvos dailininkų draugijai Pro Arte. Prasidėjus I pasauliniam karui išvyko gyventi į Varšuvą, kur ir mirė 1922 m. liepos 23 dieną.
Me too

Me too, arba #MeToo (liet. Aš taip pat) – populiari grotažymė, 2017 m. spalio mėn. greitai išplitusi socialiniuose tinkluose, pabrėžusi seksualinio priekabiavimo ir smurto netoleravimą. „Me too“ judėjimas kilo po to, kai buvo paviešinti nukentėjusių moterų kaltinimai JAV kino prodiuseriui Harvey Weinstein. Šią trumpą frazę išpopuliarino aktorė Alyssa Milano, paskatinusi moteris skelbti savo istorijas „Twitter“ ir duoti žmonėms supratimą apie didelį problemos mastą. Į tai atsakė savo žinutėmis daugelis įžymybių: Gwyneth Paltrow, Ashley Judd, Jennifer Lawrence, Uma Thurman ir kt.
„Me too“ aktyvistai skatina nukentėjusius asmenis viešinti asmenines patirtis ir išgyventas istorijas. Dažniausiai seksualinį priekabiavimą patiria merginos ir moterys, kurios siekdamos karjeros neišvengiamai patenka į vyrų valdomas sferas. Didelei visuomenės daliai nuostata, kad seksualinis priekabiavimas yra nusižengimas arba nusikaltimas, nėra suprantama. Dažnai vyrauja požiūris, kad pati auka yra kalta. Judėjimas, prasidėjęs Jungtinėse Amerikos Valstijose, yra pasiekęs įvairias pasaulio šalis.

Istorija

„Me too“ frazę 2006 m. socialiniame tinkle „MySpace“ ėmė naudoti pilietinių teisių aktyvistė Tarana Burke. Ji tarp juodaodžių moterų, išgyvenusių seksualinę prievartą, vykdė kampaniją už jų galimybių išplėtimą. T. Burke sukūrė dokumentinį filmą „Me too“, kuriame papasakojo, kaip ji atsakė „Aš taip pat“ 13-metei mergaitei, prisipažinusiai, kad ji buvo seksualiai išnaudojama. Filmo kūrėja apgailestavo, kad ji taip paprastai atsakė šiai mergaitei, nes tiesiog nerado kitų žodžių.
2017 m. spalio 15 d. aktorė Alyssa Milano paragino visuomenę prisiminti ir naudoti šią frazę, parodyti seksualinio priekabiavimo problemą, pavadindama T. Burke istoriją „jaudinančia ir įkvepiančia“.

Lietuvoje

„Me too“ judėjimo atgarsiai pasiekė ir Lietuvą, paaiškėjus, kad tai ilgus metus buvo vieša paslaptis. 2018 m. pradžioje buvo anoniminių ir viešų liudijimų apie seksualinį priekabiavimą Vilniaus dailės akademijoje, Lietuvos muzikos ir teatro akademijoje ir kitose įstaigose. Lietuvoje aukai pačiai sunku įrodyti seksualinio priekabiavimo ar seksualinės prievartos faktą, nes iš jos reikalaujama įrodymų. Tuo metu daugumoje šalių seksualinių nusikaltimų atvejais įrodinėjimo našta yra perkeliama kaltinamajam. Tai jis ar ji turi įrodyti savo nekaltumą, o ne auka.
Laurynas Okockis

Biografija

Gimė 1981 m. spalio 30 d. Kaune, vėliau su šeima persikėlė gyventi į Druskininkus. Protėviai ir giminės kilę iš Dzūkijos regiono.
2000 m. baigė Druskininkų „Atgimimo“ vidurinę mokyklą. Būdamas mokinys susidomėjo lengvąja atletika: nuosekliai siekė pergalių ilgų nuotolių sportinio ėjimo ir bėgimo rungtyse, tapo Lietuvos lengvosios atletikos rinktinės nariu, daugelio varžybų prizininku, Lietuvos Respublikos lengvosios atletikos vicečempionu (50 km sportinio ėjimo rungtis, 2002 m.).
2004 m. Lietuvos kūno kultūros ir sporto akademijoje įgijo sporto technologijų bakalauro laipsnį.
2004–2007 m. dirbo užsienyje, privačiose įmonėse „Laboursite, ltd“, „Juka International“ ir kt. Gyvenimas daugiakultūrėje terpėje paskatino susidomėti ES veikimu, socialinės, darbo rinkos politikos ir kitais klausimais. Gilinti žinias nusprendė Tėvynėje ir sugrįžo į Lietuvą, kur studijavo ES politiką ir viešąjį administravimą.
2009 m. Mykolo Romerio universitete įgijo ES politikos magistro laipsnį. Dirba pagal profesiją.
2009-2011 m. atstovavo LR Valstybės sienos apsaugos tarnybą Europos pasienio ir kranto apsaugos agentūroje (FRONTEX): dalyvavo darbo grupėse, tarptautinėse operacijose, vykdė projektus.
2012 m. dirbo konsultantu bendrovėje „Vilnius Consult“. Konsultavo Aplinkos projektų valdymo agentūrą projektų, vykdomų pagal ES Regioninės plėtros programą, administravimo ir kontrolės klausimais.
Nuo 2012 iki šiol yra Valstybės sienos apsaugos tarnybos Tarptautinių operacijų skyriaus vyriausiasis specialistas. Koordinuoja bendradarbiavimą su FRONTEX, ES institucijomis ir valstybėmis narėmis. 2016 m. buvo nacionalinių mokymų koordinatoriumi. Nuo 2017 m. dirba su tarptautiniais ir Europos Sąjungos Dvynių programos trečiosioms šalims projektais.

Narystė, visuomeninė veikla

Nuo 2009 m. L. Okockis neatlygintinai jaunajai Lietuvos kartai skaito paskaitas gamtosaugos temomis. 2016 m. su bendraminčiais įsteigė Jaunųjų žaliųjų organizaciją. Yra Lietuvos ornitologų draugijos narys.
2012 m. drauge su kolegomis inicijavo Lietuvos žaliųjų susivienijimą („Žali. LT“), buvo išrinktas jo vadovu. Nuo 2013 m. eina vadovo pavaduotojo pareigas, yra sueigos narys.
2011 m. kaip nepriklausomas, nepartinis kandidatas dalyvavo rinkimuose į Druskininkų savivaldybės tarybą.
Buvo referendumo dėl atominės elektrinės „Žmonės sprendžia“ iniciatyvinės ir koordinacinės grupės narys.
2012 m. įstojo į Lietuvos žaliųjų partiją. Aktyviai įsitraukė į gimtojo Druskininkų miesto skyriaus veiklą, išrinktas skyriaus pirmininku. Vėliau tapo partijos Tarybos ir Valdybos nariu, buvo išrinktas partijos pirmininko pareigas ėjusio Lino Balsio pavaduotoju. Pirmininkauja Pilietinių iniciatyvų komitetui.
2015 m. tapo neetatiniu aplinkos apsaugos inspektoriumi.
Nuo 2016 m. yra Lietuvos šaulių sąjungos narys.
Ketubah

Ketubahas – judėjų vedybinis kontraktas. Juo judėjas įsipareigoja savo žmonai (judėjai) ją maitinti, rengti, bedrauti su ja, ją mylėti. Judėjė surašo savo įsipareigojimus vyrui – būti paklusnia, auginti vaikus, maitinti šeimą bei rūpintis šeimos reikalais. Judėjas Ketubahe pasilieka galimybę be žmonos sutikimo su ja išsiskirti, tačiau tam įvykus judėjas privalėtų judėjai sumokėti susitartą pinigų sumą bei išrašyti jai išsiskirimo raštą Get. Jei jiems gyvenant kartu judėjas mirtų anksčiau savo žmonos, našle tapusi žmona galėtų pasiimti visus pinigus, pardavus jų bendąjį būstą.
Judėjų namuose dažnai galima rasti vestuvių kontraktą, pakabintą ant sienos, kaip simbolį, kad ši judėjų šeima yra tvirta bei laiminga. Šiais laikais Ketubahas nebėra žydų vedybų ceremonijos dalis, tačiau seniau vedybos be Ketubah kontrakto buvo neįmanomos.
Didžiasalio Ryto gimnazija

Istorija

1978 m. rugsėjo 22 d. pasirašytas nebaigtos įrengti Didžiasalio vidurinės mokyklos priėmimo aktas, bet jau po kelių dienų prasidėjo pamokos. Vidurinės mokyklos įkūrimas jau gerokai išaugusioje statybinių medžiagų kombinato darbininkų gyvenvietėje buvo reikalingas, nes darbininkų vaikai mokėsi vietos pradinėje, Dysnos aštuonmetėje, Tverečiaus ir Vydžių (Baltarusija) vidurinėse mokyklose.
Nuo mokyklos įkūrimo iki 1994 m. gegužės mėn. mokykloje buvo mokoma lietuvių ir rusų kalbomis. 1994 m. atidaryta nauja rusiška mokykla (rekonstravus vaikų darželio patalpas), o senoji mokykla pavadinta Didžiasalio „Ryto“ vidurine mokykla. 2004 m., po reorganizacijos, mokyklos vėl susijungė. 
Mokykla turėjo Dysnos ir Tverečiaus pradinio ugdymo skyrius.  Tverečiaus skyrius, nesusirinkus vaikams, 2007 m. rugsėjo 27 d. Ignalinos rajono savivaldybės tarybos sprendimu panaikintas. Dysnos skyrius veikė iki 2008 m. rugsėjo 1 d.
1978 m. mokykloje mokėsi 293 mokiniai, o 1988 m. m. jau 598 mokiniai ir tai buvo didžiausias mokinių skaičius mokyklos istorijoje. 1980 m. pirmąją mokyklos laidą baigė 17 abiturientų. 1990 m. mokyklą baigė 26 abiturientai ir tai buvo pats didžiausias abiturientų skaičius mokyklos istorijoje. 100-asis atestatas įteiktas 1985 m., 200-asis - 1990 m., 300-asis įteiktas 1998 m., 400-asis įteiktas 2004 m. 1978 m. mokykloje dirbo 26 mokytojai. 1987 m. mokykloje dirbo 50 mokytojų ir tai buvo didžiausias mokytojų skaičius mokyklos istorijoje. 
2005 m. vasario 11 d. atidaryta treniruoklių salė, kurioje treniruojasi dviračių sporto klubo „Fortūna“ nariai mokiniai  ir Didžiasalio bendruomenės nariai. Salė įrengta bendradarbiaujant su Didžiasalio seniūnija.
1988 m. mokykloje įkurtas kraštotyros muziejus.
2012 m. rugsėjo 1 d. duomenimis, duomenimis, mokykloje mokėsi 201 mokinys iš Didžiasalio ir Tverečiaus seniūnijų. Dirbo 24 dalykų mokytojai, specialusis pedagogas, specialusis pedagogas-logopedas, socialinis pedagogas, mokytojo padėjėjas, neformaliojo ugdymo pedagogas. 7 mokytojai – metodininkai, 18 – vyr. mokytojai.
Gražina Didžiūnaitytė

Biografija

1961–1967 m. studijavo LSSR dailės institute. Nuo 1965 m. dalyvavo dailės parodose.
Akultūracija

Akultūracija (angl. acculturation) – kultūrinėje antropologijoje vadinamas procesas, kurio metu dėl ilgalaikių ir tiesioginių kontaktų tarp skirtingų kultūrinių grupių viena iš jų perima visą arba dalį kitos kultūros. Paprastai poveikis yra abipusis, tačiau dažniausiai galime išskirti dominuojančią grupę, kurios kultūrą ir vertybes perima kitos grupės. Akultūracijos poveikyje vykstantys pasikeitimai gali būti laiko požiūriu ilgai trunkantys, besitęsiantys kelias kartas. Vienai iš kultūrinių grupių visiškai perėmus kitą kultūrą kalbame apie asimiliaciją (pvz., imigrantai naujoje valstybėje), kuri susijusi ir su grupinio identiteto pasikeitimu.
Imigrantų akultūracija priklauso nuo imigranto vidinės grupės ir visuomenės (išorinės grupės) nuostatų. Jei nuostatos apie savo grupę yra labai teigiamos ir nuostatos apie išorinę grupę yra labai neigiamos (tipiškas etnocentrizmo atvejis) akultūracija dažniausiai yra atmetama, jai priešinamasi ir ji vyksta žymiai lėčiau. Priešingu atveju akultūracija vyksta žymiai sparčiau ir sėkmingiau.
Los Tekesas

Istorija

Los Tekesas įkurtas 1777 m. ir buvo puldinėjamas kasiko Gvaikaipuro vadovaujamų indėnų. 1927 m. miestas tapo valstijos centru (perkeltas iš Okumare del Tujaus).
Valstybės apdovanojimas

Valstybės apdovanojimas – aukščiausio valstybės pareigūno ar kito turinčio teisę apdovanoti pareigūno skiriamas ordinas, medalis ir kitoks pasižymėjimo ženklas, skiriamas valstybei nusipelniusiam asmeniui (kartais – kariniam daliniui, įstaigai, įmonei, miestui ar kitokiai gyvenvietei). Valstybės apdovanojimams priskiriamos ir valstybinės premijos, garbės vardai.

Istorija

Pirmieji šiuolaikiniai materialūs pasižymėjimo ženklai – ordinai atsirado Kryžiaus žygių metu, kai dėl didelio atstumo nuo tėvonijos karinio dalinio (ordino) karo vadas savo karių negalėjo tradiciškai apdovanoti žemės valda. Skirtą ženklą pakeisti į žemę karys galėjo grįžęs iš žygio. XV-XVI a., kai skirtinių žemių gerokai sumažėjo, pasižymėjimo ženklus imta puošti auksu, sidabru, brangakmeniais ir jie tapo bižuterijos dalimi. Vienodu pasižymėjimo ženklu apdovanoti kavalieriai tapdavo to ženklo ordino nariais.

Lietuvos valstybės apdovanojimai

Lietuvoje pasižymėję ir valstybei nusipelnę asmenys apdovanojami ordinais, medaliais, jiems suteikiamos Lietuvos valstybinės premijos, o kaip papildomas apdovanojimas – skiriama valstybės pensija.
Michael Burger

Biografija

Gimė 1686 m. Klaipėdoje, baigė Karaliaučiaus universiteto medicinos fakultetą. Baigęs mokslus dirbo gydytoju Kuršo hercogystėje. Studijuodamas Karaliaučiuje susipažino su akademiku Laurentius Blumentrost, kuris 1725 m. pakvietė jį dirbti į Sankt Peterburgo mokslų akademijos chemijos ir medicinos departamentą, tačiau jis tedirbo porą mėnesių, nes mirė 1726 m. liepos 22 dieną.
Patrimpas (cirkas)

Patrimpas - kilnojamojo cirko trupė, veikusi tarpukario Lietuvoje. 1927 m. cirką įkūrė Antanas Pilkauskas, vienas lietuviško cirko pradininkų.

Cirko veikla

"Patrimpas" buvo vienas pajėgiausių cirkų Lietuvoje pasibaigus 3-čiam dešimtmečiui. Trupėje vaidino įvairių žanrų artistai. Tarp svarbiausių programos numerių būdavo A. Pilkausko - fakyro Ben Ali pasirodymai. Cirkas turėjo savo džiazo orkestrą, po vaidinimų rengdavo šokius. "Patrimpas" gastroliavo įvairiose Lietuvos vietose. Cirkas baigė veiklą 1933 m., kai A. Pilkauskas išvyko gastrolių į JAV.
Kadagynai (Kretinga)

Aplinkinės gyvenvietės

LazdininkaiDARBĖNAI – 3 km
PasertupisJoskaudaiDaubėnai
Rimgaudas Geleževičius

Biografija

1979 m. baigė Vilniaus pedagoginio instituto Istorijos-pedagogikos fakultetą. 1987 m. istorijos mokslų kandidatas, disertacija „LKP veikla organizuojant pramonės objektų statybą respublikoje 1966–1975 m.“. 
1989–1992 m. dėstė politologiją Vilniaus inžineriniame statybos institute. 1992 m. dirbo dienraštyje „Tiesa“. 1993–1998 m. prezidento Algirdo Brazausko patarėjas visuomeniniais politiniais klausimais. 1998–1999 m. dirbo žurnale „Veidas“. Nuo 1999 m. Lietuvos teisės universiteto Politikos mokslų katedros dėstytojas. 1999–2003 m. Laisvosios Europos radijo korespondentas Lietuvoje. 2003–2008 m. Lietuvos nacionalinio radijo direktorius, generalinio direktoriaus pavaduotojas.  Nuo 2008 m. laikraščio „Lietuvos žinios“ vyriausiojo redaktoriaus pavaduotojas.
FC Ekibastuz Pavlodar

Istorija

Klubas įkurtas 2003 m. kaip TOO SK Ènergetik Pavlodar.  2007 m. prisijungė prie Energetik-2 Ekibastuz komandos.
Nuo 2010 m. vadinasi Ėkibastuz. Dalyvauja Pirmos lygos pirmenybėse.
Together

Together yra garsus French house duetas, kurį sudaro Dj Falcon ir Thomas Bangalter. Grupė ilgai nedirbo, tačiau paliko gana didelį pėdsaką french house muzikoje, nes tiek Thomas, tiek Dj Falcon padeda kitiem prancūzų atlikėjam kurti muziką.

Biografija

Abu dirbdami kartu išleido singlą „So Much Love to Give“ ir „Together“. Dar prieš grupės atsiradimą Dj Falcon sukūrė kitokią Eric Prydz dainos versiją Call on me, kuri kartais net buvo manoma, buvo sukurta pačių Together narių, tačiau jie patys pripažino, kad Eric Prydz tikrasis autorius, o Dj Falcon tik remixo kūrėjas. Viena iš dainų „Together“ prasideda vieno spektaklio ištrauka, kuri skamba: „A time has come to make a decision: are we in this thing alone, or are we in it together?“, kas išvertus reiškia: „Atėjo laikas apsispręsti, ar mes šiame dalyke vieni, ar mes jame kartu?“. Būtent išvertus iš anglų kalbos together ir verčiasi „kartu". Kitą dainą „So much love to give“ buvo sukurta pasinaudojus daina Love's Such a Wonderful Thing, kurią atliko The Real Thing. Vėliau ją perkūrė grupė Freeloaders. Dainos „Together“ frazes galima išgirsti Daft Punk Alive 2007 pasirodymo albume.
Liemuo (anatomija)

Liemuo (lot. truncus, dažnai Torsas) – žmogaus ir daugumos stuburinių gyvūnų kūno ašinė dalis be galvos, kaklo, galūnių ir (gyvūnų) uodegos; žuvų – tarp galvos ir analinės angos). Žmogaus liemuo susideda iš krūtinės, pilvo, nugaros.
Mokolų pagrindinė mokykla

Istorija

1907–1953 m. Mokoluose veikė pradžios mokykla, 1956–1992 m. septynmetė, aštuonmetė, devynmetė, nuo 1992 m. pagrindinė.
MAN NG 272

MAN NG 272 – Vokietijos automobilių gamybos koncerno „MAN“ autobusas, gamintas 1990–1992 m. Tai prailginta modelio MAN NL 202 atmaina.
Tai žemagrindis autobusas, kurio ilgis 17 940 mm, plotis 2500 mm, aukštis 2872 mm. Bazinis svoris – 28 t. Turi 3 ratų tiltus. Autobuse MAN NG 272 įrengtos 3–4 durys (sudarytos iš 2 dalių, atsidaro į salono vidų). Autobuso gale įtaisytas MAN D 5865 LUH variklis (184 kW).
Standartinės sąrankos MAN NG 272 turi 51 sėdimą ir 111 stovimų vietų, pritaikytas miesto maršrutams. Pradžioje šie autobusai važinėjo daugiausia Vokietijoje, bet palaipsniui buvo nurašyti, perduoti į Rytų Europą. Lietuvoje šiuos autobusus naudojo ar dar tebenaudoja „Vilniaus viešasis transportas“ (22 vnt.), „Klaipėdos autobusų parkas“ (2), „Mažeikių autotransporto ūkis“ (4).
Vosiūnų Švč. Mergelės Marijos bažnyčia

Istorija

Bažnyčios statyba pradėjo rūpintis 1918 m. į šias apylinkes atvykęs kunigas Vaclovas Giedrys. Kunigo Juozo Erčiaus rūpesčiu 1919 m. bažnyčia pradėta statyti Kazėnuose (2 km į pietryčius nuo Vosiūnų). Ten įrengta laikina koplyčia. Kilus nesutarimams su žemės savininku, statyti nustota. Vosiūnų kaimas paskyrė bažnyčiai 5 ha žemės, kurioje kunigas J. Erčius 1921 m. pastatė dabartinę bažnyčią. Už lietuvišką veiklą jis 1925 m. ištremtas į nepriklausomą Lietuvą. Klebono Vinco Miškinio rūpesčiu po 1925 m. pastatyta klebonija. Vilniaus arkivyskupas 1931 m. įsakė kas antrą sekmadienį pamaldas laikyti lenkų kalba. 1922–1936 m. veikė „Ryto“ draugijos skyrius, 1927–1932 m. turėjęs mokyklą. 1926 m. įsteigtas Šv. Kazimiero draugijos skyrius. Klebonas Baltazaras Budreckas 1937 m. nubaustas 1 mėn. kalėti už tai, kad rašydamas metrikus nelenkino lietuviškų pavardžių.

Architektūra

Bažnyčia neįprastų proporcijų, bazilikinė, žema, plati, su bokšteliu ant apsidės. Vidus 3 navų. Šventoriaus tvora metalinio tinklo.
Protégé

Protégé – nemokamas, atviro kodo ontologijos kūrimo įrankis. Programa parašyta Java kalba. Protégé sukūrė Stenfordo universitetas bendradarbiaudamas su Mančesterio universitetu. Ji pasižymi lanksčia architektūra, todėl turi daug praplėtimų. Turi daugiau nei 60 tūkst. registruotų naudotojų ir didelę kūrėjų bendruomenę. Paskutinė versija Protégé-OWL 3.21.
Itakė

Itakė (gr. Ιθάκη) – viena iš Jonijos salų priešais vakarinę Graikijos pakrantę, Kefalonijos prefektūroje. Plotas 96 km². Aukščiausias taškas – Niritos (809 m). Pagrindinė gyvenvietė ir svarbiausias uostas – Vatis. Didelė dalis salos sugriauta per 1953 m. žemės drebėjimą.
3084 gyventojai. Dėl savo istorinės reikšmės labai lankoma turistų.

Istorija

Itakė apgyvendinta nuo II tūkst. pr. m. e. Tai buvo Kefalonijos sostinė Mikėnų laikotarpiu. Romėnai užėmė Itakę II a. pr. m. e., o vėliau ji priklausė Bizantijai. Normanai valdė Itakę XII ir XIII a., o po trumpos turkų okupacijos sala atiteko Venecijos respublikai.
1797 m. pagal Kapo Formijo sutartį Itakė atiteko prancūzams. Ji buvo išvaduota bendrų rusų-turkų pajėgų 1798 m. ir tapo Septynių salų respublikos dalimi. 1807 m. Prancūzija vėl užėmė Itakę, o ją išvadavo Didžioji Britanija 1809 m. Pagal Paryžiaus sutartį 1815 m. Itakė tapo viena iš Jonijos salų jungtinių valstijų ir draugišku britų protektoratu. 1864 m. Londono sutartimi Jonijos salos, tarp jų Itakė, buvo atiduotos anglams palankiam naujam Graikijos karaliui Jurgiui I.

Mitologija

Pagal Homero kūrinį „Odisėją“ Itakė yra Odisėjo gimtinė.
Tongas

Tongas (kinų kalba 堂, pinyin - táng) - bendras pavadinimas kinų kilmės amerikiečių kriminalinėms organizacijoms, veikiančioms kinų kvartaluose (daugiausiai JAV). Pažodžiui verčiant reiškia „halė“.
Pirmieji tongai susikūrė XIX a. antroje pusėje ir buvo skirti bendrai apsaugai, ypač, nuo rasistų, nacių ar kitų priešiškai nusiteikusių kaimynų. Dauguma jų narių buvo iš neprestižinių šeimų ir negalėjo jungtis prie pripažintų verslo gildijų ar asociacijų, todėl pagal triadų modelį sukurdavo savas sąjungas.
Pagrindinės tongų veiklos sritys yra prostitucija, azartiniai lošimai, reketas ir nelegalių migrantų gabenimas.
Tarp 1850 ir 1920 metų San Franciske, Los Andžele ir Klyvlende buvo ypač dažni tongų tarpusavio karai dėl pelno, teritorijos ir įtakos. Nuo 1930 metų tongų karų pradėjo mažėti, kaip ir apskritai smurtinių veiklos metodų. Organizacijos ir jų padaliniai pradėjo legalizuotis, į savo veiklą įtraukti daugiau teisininkų, verslininkų ir kitų profesionalų.